Številka: 0602-23/2025/1 (141-02)

Gospod Damjan Petrič, mag.

v. d. generalnega direktorja Policije

Datum: 30. 9. 2025

Na podlagi 23. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14, 51/16, 36/21, 82/21, 189/21, 153/22 in 18/23) in četrtega odstavka 4. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17, 36/19, 66/19 – ZDZ, 200/20, 172/21, 105/22 – ZZNŠPP in 141/22; v nadaljnjem besedilu: ZODPol) izdajam

**USMERITVE IN OBVEZNA NAVODILA**

**za pripravo načrta dela policije v letu 2026**

Usmeritve in obvezna navodila za pripravo načrta dela policije v letu 2026 temeljijo na ugotovitvah o delovanju policije na podlagi njenega poročanja Ministrstvu za notranje zadeve (v nadaljnjem besedilu: MNZ ali ministrstvo) Republike Slovenije (v nadaljnjem besedilu: RS), ugotovitvah nadzorov in pritožbenih postopkov zoper delo policistov, razgovorih z vodstvi policijskih uprav ter nekaterih organizacijskih enot Generalne policijske uprave in MNZ, razgovorih s predstavniki Varuha človekovih pravic RS, Vrhovnega državnega tožilstva RS, spremljanju sodne prakse in letnih poročil drugih državnih organov, izsledkov ciljnih raziskovalnih projektov in programov ter udejanjanju prednostnih nalog, ki izhajajo iz Temeljnih usmeritev za pripravo srednjeročnega načrta razvoja in dela policije v obdobju 2023–2027[[1]](#footnote-1) ter drugih strateških dokumentov Državnega zbora RS, Vlade RS in ministrstva.

**I.**

**URESNIČEVANJE STRATEŠKIH CILJEV**

1. **Preprečevanje, odkrivanje in preiskovanje kaznivih dejanj**
   1. Policija mora okrepiti aktivnosti odkrivanja korupcijskih kaznivih dejanj in njihovih storilcev na vseh organizacijskih nivojih ter še naprej krepiti sodelovanje z drugimi deležniki na področju zaznave in prijave koruptivnih dejanj pristojnim organom.[[2]](#footnote-2)
   2. Na področju odkrivanja trgovine z ljudmi[[3]](#footnote-3) mora policija okrepiti proaktivno odkrivanje kaznivih dejanj na področju nedovoljenih migracij, okrepiti regionalno in mednarodno operativno sodelovanje v regiji Zahodnega Balkana ter z agencijama FRONTEX[[4]](#footnote-4) in EUROPOL.[[5]](#footnote-5) Okrepi naj tudi aktivnosti za učinkovito identifikacijo in zaščito žrtev trgovine.[[6]](#footnote-6)
   3. V. d. generalnega direktorja policije mora zagotoviti, da bodo policisti žrtve nasilja v družini obravnavali z vso potrebno skrbnostjo, policijske preiskave pa izvedli hitro in učinkovito.
   4. Policija mora v sodelovanju z drugimi deležniki nadaljevati aktivno izvajanje akcijskega načrta ministrstva in policije za preprečevanje in obravnavo medvrstniškega nasilja,[[7]](#footnote-7) pri tem pa spoštovati tudi določbe Dogovora[[8]](#footnote-8) o uporabi Protokola o obveščanju in ukrepanju v primeru groženj v vzgojno-izobraževalnih zavodih[[9]](#footnote-9) in memorandum[[10]](#footnote-10) o soglasju ministrstev glede izvajanja kontinuiranih aktivnosti za preprečevanje medvrstniškega nasilja in sovražnega govora na spletu[[11]](#footnote-11) ter druge mednarodne in nacionalne dokumente.
   5. Policija naj nadaljuje z osveščanjem in usposabljanjem glede prepoznavanja simptomov nasilja ali radikalizacije in ukrepanja v primeru AMOK situacij. Teoretična usposabljanja naj nadgradi tudi z izvedbo praktičnih vaj.[[12]](#footnote-12) Z namenom zagotovitve učinkovitega protiterorističnega delovanja naj v prvem polletju izvede ustrezne sistemske in organizacijske ukrepe.
   6. S ciljem učinkovitega preiskovanja kibernetske kriminalitete, ki je v zadnjih letih v porastu, mora policija do konca prvega polletja izvesti ustrezne sistemske in organizacijske ukrepe.
   7. Na področju okoljske kriminalitete mora policija okrepiti preprečevanje in odkrivanje kaznivih dejanj okoljske kriminalitete, tako v smislu čezmejne kriminalitete, kot tudi obremenjevanja in uničevanja slovenskega okolja s protipravnim ravnanjem z odpadki ali drugimi nevarnimi snovmi.
2. **Vzdrževanje javnega reda**
   1. Policija je še naprej dolžna izvajati okrepljen nadzor na območjih z večkulturno družbo in s subkulturnimi skupinami v času zgostitve kaznivih ravnanj, s ciljem preprečevanja in odkrivanja teh ravnanj ter prijemanja njihovih storilcev.
   2. Policija je dolžna izvesti vse potrebno za preprečitev hujših kršitev javnega reda ali kaznivih dejanj na športnih in drugih prireditvah, s poudarkom na preprečevanju in odkrivanju huliganstva.[[13]](#footnote-13)
   3. Policija mora nadaljevati z nadzorom nad policijskimi enotami pri nadziranju spoštovanja ukrepa prepovedi približevanja ali prepovedi približanja v primerih nasilja v družini in ob ugotovljenih nepravilnostih takoj ukrepati.

1. **Zagotavljanje varnosti v cestnem prometu**
   1. Policija mora z vsemi razpoložljivimi kadri izvajati lastni akcijski načrt, ki je bil izdelan na podlagi Resolucije o nacionalnem programu varnosti cestnega prometa za obdobje od 2023 do 2030.[[14]](#footnote-14) Okrepi naj nadzor tudi nad psihofizičnem stanjem voznikov in tehnično brezhibnostjo vozil v tranzitu.
   2. S ciljem zmanjšanja hudih posledic prometnih nesreč, morajo policisti dosledno ukrepati zoper kršitelje cestnoprometnih predpisov, ki s svojimi ravnanji resno ogrožajo druge udeležence v prometu.[[15]](#footnote-15)
2. **Vzdrževanje varnosti državne in zunanje schengenske meje ter preprečevanje nezakonitih migracij** 
   1. S ciljem omejevanja nedovoljenih migracij naj policija nadaljuje z učinkovitim varovanjem državne meje, s poudarkom na območjih, ki pomenijo povečano tveganje.
   2. Policija naj na področju implementacije interoperatibilnosti[[16]](#footnote-16) nadaljuje z vzpostavitvijo delovanja sistemov, kot sta ETIAS[[17]](#footnote-17) in EES[[18]](#footnote-18) ter z ostalimi aktivnostmi v okviru operativne delovne skupine.[[19]](#footnote-19)
   3. Policija je dolžna izvajati vse aktivnosti v zvezi priprav na implementacijo pakta EU o migracijah in azilu[[20]](#footnote-20) v sklopu delovne skupine ministrstva.
3. **Vzpostavitev soodgovornosti za zagotavljanje varnosti v lokalnih skupnostih**
   1. Policija naj nadaljuje z izvajanjem ukrepov, katerih (so)nosilec je v skladu z Nacionalnim programom ukrepov Vlade Republike Slovenije za Rome za obdobje 2021-2030.[[21]](#footnote-21) Aktivno mora izvajati tudi ukrepe iz akcijskega načrta, katerih (so)nosilec je.
   2. V sodelovanju z vsemi pristojnimi institucijami in posamezniki mora policija intenzivno izvajati ukrepe iz skupnega akcijskega načrta za večjo zaščito prebivalcev in kmetov, njihovih pridelkov, živine in zemlje.[[22]](#footnote-22)
   3. Policija mora okrepiti svojo prisotnost in vidnost v lokalni skupnosti, zlasti pa okrepiti vlogo vodij policijskih okolišev, da bodo vir varnostno zanimivih informacij za delo policije in nosilci preventivnega dela na območju lokalne skupnosti.
4. **Vodenje in upravljanje policije, ki omogočata učinkovito organizacijo dela**
   1. V. d. generalnega direktorja policije mora zagotoviti, da bo nova strategija za promocijo zaposlovanja v policiji[[23]](#footnote-23) izdelana do konca prvega trimesečja. Uveljavi naj tudi izvajanje ukrepov za zadržanje kadra. Prav tako naj vzdržuje aktivno sodelovanje z Zavodom za zaposlovanje pri iskanju novih kandidatov za policiste.[[24]](#footnote-24)
   2. V. d. generalnega direktorja policije nalagam, da uskladi Akt o notranji organizaciji, sistemizaciji, delovnih mestih in nazivih v Policiji[[25]](#footnote-25) (v nadaljnjem besedilu: Akt o notranji organizaciji) v skladu z načelom potrebnosti po dostopu do dokumentov z oznako tajnosti, usposabljanje za obravnavo in varovanje tajnih podatkov pa implementirati v vsakoletno preverjanje strokovnega znanja policistov.[[26]](#footnote-26)
   3. Policija mora nadaljevati z zagotavljanjem ustrezne ravni kibernetske obrambe in z izvajanjem organizacijskih, tehničnih ter administrativnih ukrepov, zagotavljati celovito informacijsko varnost.
   4. Policija naj nadaljuje s sodelovanjem pri izvajanju ukrepa Digitalizacija notranje varnosti,[[27]](#footnote-27) v okviru katerega potekajo za policijo pomembni projekti, kot so TETRA,[[28]](#footnote-28) CEPIS,[[29]](#footnote-29) ABIS[[30]](#footnote-30) in razvojne mobilne rešitve e-policist. Aktivno naj izvaja tudi projekt Informacijsko-telekomunikacijska infrastruktura.[[31]](#footnote-31)
   5. V. d. generalnega direktorja mora do konca februarja zagotoviti izdelavo kataloga kaznivih dejanj in prekrškov, katere bosta obe specializirani enoti za nadzor državne meje (v nadaljnjem besedilu: SENDM) celovito obravnavali od zaznave do zaključnega dokumenta, in na njegovi podlagi spremeniti koncept izvajanja izravnalnih ukrepov v RS[[32]](#footnote-32) ter po potrebi predlagati tudi spremembo Akta o notranji organizaciji tako, da bosta obe SENDM samostojno opravljali policijske postopke v skladu z izdelanim katalogom.
   6. V. d. generalnega direktorja mora zagotoviti, da bodo policisti pri opravljanju policijskih postopkov dosledneje uporabljali osebne kamere.[[33]](#footnote-33)
   7. Policija naj nadaljuje širitev in modernizacijo brezpilotnih zrakoplovov in protidronske elektronske zaščite.
   8. Zaradi odprave administrativnih ovir in glede na večji obseg vključenosti pomožne policije, mora policija, v sodelovanju s pristojnimi službami ministrstva, vzpostaviti vzdržljiv sistem evidentiranja dela pomožnih policistov, zlasti na področju obračuna plač in uporabe prisilnih sredstev.[[34]](#footnote-34)
   9. Policija naj nadaljuje s praktičnimi usposabljanji operativnih štabov na področju kriznega komuniciranja ob varnostnih dogodkih večjih razsežnosti.
5. **Krepitev ugleda policije**
   1. V. d. generalnega direktorja policije mora v policiji zagotoviti dosledno spoštovanje reda, discipline in urejenosti policistk in policistov pri nošenju uniforme[[35]](#footnote-35) ter uporabo zaščitne opreme. Policija mora zagotoviti tudi svojo vidnost na problematičnih odsekih cest s prisotnostjo označenih (belo-modrih-rumenih) policijskih vozil. V ta namen je do konca januarja v. d. generalnega direktorja policije dolžan realizirati dosedanje usmeritve in obvezna navodila ministrov glede povečanja deleža označenih policijskih vozil na policijskih postajah za izravnalne ukrepe in SENDM ter zagotoviti njihovo dnevno uporabo v pretežnem deležu.
   2. V. d. generalnega direktorja policije mora zagotoviti, da bo obveščanje dežurnega državnega tožilca v primerih, kadar to določata Zakon o kazenskem postopku ali Uredba o sodelovanju državnega tožilstva, policije in drugih pristojnih državnih organov in institucij pri odkrivanju in pregonu storilcev kaznivih dejanj ter delovanju specializiranih in skupnih preiskovalnih skupin, pravočasno, objektivno in celovito.
   3. V. d. generalnega direktorja policije je dolžan zagotoviti, da imenovane komisije iz 133. člena Zakona o nalogah in pooblastilih policije, ki preverjajo okoliščine uporabe prisilnega sredstva, ne bodo vzbujale dvoma o nepristranskosti in objektivnosti. Enaka merila morajo veljati tudi za vodjo policijske enote ali osebo, ki jo ta pooblasti, iz prvega odstavka 132. člena tega zakona.
   4. S ciljem izpolnjevanja zavez policije v okviru mednarodnega policijskega sodelovanja in učinkovitega črpanja finančnih sredstev iz skladov Evropske unije, naj policija intenzivneje vzpodbuja zanimanje policistov za delo v mednarodnih civilnih misijah in mednarodnih organizacijah ter drugih oblikah mednarodnega policijskega sodelovanja, še nadalje pa naj krepi tudi mrežo atašejev in uradnikov za zvezo.
   5. Policija mora dosledno seznanjati vse policiste s poročili in mnenji nadzornih mehanizmov (npr. Direktorata za policijo in druge varnostne naloge, Varuha človekovih pravic, Informacijskega pooblaščenca …) ter ugotovitvami v pritožbenih postopkih. V primeru ugotovljenih nepravilnosti pri uporabi policijskih pooblastil ali opravljanju policijskih nalog je treba dosledno ugotavljati objektivno ter subjektivno odgovornost posameznikov v celotni hierarhični liniji in izpeljati ustrezne delovnopravne ter druge postopke, vključno s postopki za odvzem policijskih pooblastil na podlagi 61. člena ZODPol.

**II.**

Policija mora pri pripravi načrta dela za leto 2026 opredeliti kazalnike za uresničitev nalog. Pri določitvi ciljev in kazalnikov naj upošteva merila njihove merljivosti, primerljivosti in preverljivosti ter objektivne možnosti njihovega uresničevanja.

**III.**

Policija pošlje letni načrt dela v potrditev ministru za notranje zadeve do 30. novembra 2025.

**IV.**

Te usmeritve in obvezna navodila začnejo veljati naslednji dan po vročitvi.

Boštjan Poklukar

minister

1. Dokument MNZ RS, št. 007-205/2022/7 (141-02), 30. 6. 2022. [↑](#footnote-ref-1)
2. Resolucija o nacionalnem programu preprečevanja in zatiranja kriminalitete za obdobje 2024–2028 (Uradni list RS, št. 38/24; ReNPPZK24–28), strategija/program 6.4.4.1. [↑](#footnote-ref-2)
3. Generalna skupščina Združenih narodov je 30. julij razglasila za Svetovni dan boja proti trgovini z ljudmi. Kampanja v letu 2025 poudarja ključno vlogo organov pregona in kazenskegapravosodnega sistema pri odkrivanju in preiskovanju organiziranih kriminalnih mrež trgovine z ljudmi. Mreža nacionalnih koordinatorjev za boj proti trgovini z ljudmi Jugovzhodne Evrope, ki na pobudo Slovenije deluje že 15 let, je 27. 3. 2025 sprejela novo strategijo delovanja za obdobje 2025–2029, ki se osredotoča na krepitev strateškega in operativnega sodelovanja v regiji, tudi pri skupnih preventivnih akcijah ozaveščanja, skupnih nadzorih na terenu in skupnem reševanju konkretnih čezmejnih primerov. Minister za notranje zadeve Boštjan Poklukar je 28. 3. 2025 ob srečanju ministrov za notranje zadeve Brdo procesa poudaril: »*Boj proti trgovini z ljudmi je izredno pomembna naloga Ministrstva za notranje zadeve in policije, kajti gre za zares žalostne zgodbe in ranljive skupine ljudi, kot so otroci in ženske*« (vir: https://www.gov.si/novice/2025-03-28-notranji-ministri-brdo-procesa-za-krepitev-sodelovanja-na-podrocju-terorizma-in-trgovine-z-ljudmi/). [↑](#footnote-ref-3)
4. Evropska agencija za mejno in obalno stražo (Frontex) podpira države EU in schengenske države pri upravljanju zunanjih meja EU in boju proti čezmejnemu kriminalu. [↑](#footnote-ref-4)
5. Agencija Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) je organ kazenskega pregona EU, ki si prek sodelovanja z nacionalnimi organi kazenskega pregona držav EU prizadeva za varnejšo Evropo. [↑](#footnote-ref-5)
6. V letu 2024 je bila sprejeta Direktiva (EU) 2024/1712 Evropskega parlamenta in Sveta z dne 13. junija 2024 o spremembi Direktive 2011/36/EU o preprečevanju trgovine z ljudmi in boju proti njej ter zaščiti njenih žrtev, ki je začela veljati 14. 7. 2024, rok za prenos v nacionalni pravni red članic pa je 15. 7. 2026. Direktiva med drugim države članice spodbuja, da zagotovijo, da imajo osebe, enote ali službe, ki preiskujejo in preganjajo kazniva dejanja iz členov 2 in 3, kadar so ta kazniva dejanja storjena ali omogočena z uporabo informacijskih ali komunikacijskih tehnologij, ustrezno strokovno znanje in tehnološke zmogljivosti, z ustreznimi ukrepi pa zagotovijo tudi ustrezno usposabljanje oseb, enot ali služb, pristojnih za preiskovanje ali pregon kaznivih dejanj iz členov 2 in 3 (spremenjeni 3. odstavek 9. člena Direktive 2011/36/EU). [↑](#footnote-ref-6)
7. Dokument MNZ, št. 007-23/2024/6 (141-12), 15. 5. 2025. [↑](#footnote-ref-7)
8. Dogovor sta 14. junija 2024 podpisala Ministrstvo za vzgojo in izobraževanje in MNZ/Policija. [↑](#footnote-ref-8)
9. https://www.gov.si/assets/ministrstva/MVI/SRI/NASILJE/Protokol\_medvrstnisko\_nasilje.pdf [↑](#footnote-ref-9)
10. https://www.gov.si/assets/ministrstva/MDP/digitalna-vkljucenost/Memorandum-o-soglasju-ministrstev-glede-preprecevanja-medvrstinskega-nasilja-in-sovraznega-govora-na-spletu.pdf [↑](#footnote-ref-10)
11. Memorandum so 10. aprila 2024 podpisali ministrica za digitalno preobrazbo dr. Emilija Stojmenova Duh, minister za delo, družino, socialne zadeve in enake možnosti Luka Mesec, minister za vzgojo in izobraževanje Darjo Felda, državna sekretarka na ministrstvu za pravosodje Andreja Kokalj, državna sekretarka na ministrstvu za zdravje Eva Vodnik in državna sekretarka na MNZ Tina Heferle. [↑](#footnote-ref-11)
12. Kot primer dobre prakse je Občina Škofljica 9. 6. 2025 izvedla vajo »Pripravljeni – Škofljica 2025« na Osnovni šoli Škofljica v sodelovanju z vsemi deležniki zagotavljanja varnosti v lokalnem okolju. [↑](#footnote-ref-12)
13. »*Huliganstvo je izraz, ki opisuje vedenje, ki krši družbene norme, pravila, bonton, zakon in splošno destruktivno vedenje … Opisuje deviantno obnašanje in življenjski slog ulične tolpe in posameznikov, ki jih sestavljajo. Tudi danes je izraz splošno sprejet in opisuje vedenje posameznikov ali skupin ljudi, ki s svojim destruktivnim vedenjem ne ustrezajo družbenih normam in zakonom ter vandalizirajo svoje okolje. Tovrstno obnašanje pripisujejo običajnim navijaškim skupinam različnih športov, običajno ekipnih kot so nogomet, košarka, rokomet ...*« (vir: https://sl.wikipedia.org/wiki/Huliganstvo). [↑](#footnote-ref-13)
14. Resolucija o nacionalnem programu varnosti cestnega prometa za obdobje od 2023 do 2030 (Uradni list RS, št. 124/23; ReNPVCP23–30). [↑](#footnote-ref-14)
15. Število mrtvih se je v letu 2025 drastično povečalo in predstavlja približno 50 odstotni porast v primerjavi z enakim obdobjem lanskega leta. Po navajanju medijev (npr.:   
    <https://www.24ur.com/novice/slovenija/kaksno-je-stanje-na-podrocju-prometne-varnosti.html>) je policija zaznala tudi slabšo prometno kulturo udeležencev v cestnem prometu zaradi neupoštevanja cestnoprometnih predpisov. [↑](#footnote-ref-15)
16. Gre za projekt povezljivosti informacijskih sistemov Evropske unije na področju meja in vizumov ter na področju policijskega in pravosodnega sodelovanja, mednarodne zaščite in migracij. Cilj informacijskih sistemov, ki sestavljajo sistem interoperabilnosti, je izboljšanje pogojev za učinkovit pretok informacij med državami članicami in povečan nadzor meja, migracij, obravnave vlog za mednarodno zaščito in nudenje večje opore državam članicam v boju proti kriminalu in terorizmu. [↑](#footnote-ref-16)
17. European Travel Information and Authorization System. [↑](#footnote-ref-17)
18. Entry/exit system. [↑](#footnote-ref-18)
19. Delovna skupina za implementacijo omenjenega projekta je bila ustanovljena septembra 2019. Vodi jo državna sekretarka Helga Dobrin, njeni člani pa so predstavniki ministrstev za notranje zadeve, infrastrukturo, zunanje in evropske zadeve, gospodarstvo, turizem in šport, pravosodje ter predstavniki Policije in SOVA. [↑](#footnote-ref-19)
20. Svet EU je sprejel pakt EU o migracijah in azilu 14. maja 2024. [↑](#footnote-ref-20)
21. Dokument Vlade RS, št. 09501-2/2021/4, 23. 12. 2021. Gre za cilje 7.2.1.1 (Izboljšanje varnosti v romskih naseljih, njihovi okolici, oziroma varnostno obremenjenih območjih), 7.2.1.2 (Nadaljevati in okrepiti partnerski odnos z lokalnimi skupnostmi in romskimi skupnostmi z namenom izboljšanja sobivanja), 8.2.1.1 (Izboljšanje usposobljenosti in ozaveščenosti policistov in drugih delavcev Policije za delo v romski skupnosti) in 8.2.1.2 (Izboljšanje ozaveščenosti ustanov in doseganje njihove večje učinkovitosti pri delu s pripadniki romske skupnosti). [↑](#footnote-ref-21)
22. Minister za notranje zadeve Boštjan Poklukar in v. d. generalnega direktorja policije Damjan Petrič sta   
    18. 7. 2025 sprejela predsednika Kmetijske gozdarske zbornice Slovenije dr. Jožeta Podgorška s sodelavcema. Dogovorili so se, da bosta policija in zbornica pristopili k pripravi skupnega akcijskega načrta za večjo zaščito kmetov, njihovih pridelkov, živine in zemlje. Prisotni so poudarili tudi pomen skupnega preventivnega delovanja policije, zbornice in njenih članov (vir: https://www.gov.si/novice/2025-07-18-vodstvo-ministrstva-in-policije-s-predstavniki-kgzs-o-varnosti-slovenskih-kmetov/). [↑](#footnote-ref-22)
23. Strategijo pripravlja Služba za odnose z javnostmi v Službi generalnega direktorja policije. V prvem polletju 2025 je bil delež realizacije naloge le 33 %. [↑](#footnote-ref-23)
24. Generalna direktorica Zavoda za zaposlovanje Greta Meta Barbo Škerbinc in v. d. generalnega direktorja policije Damjan Petrič sta v februarju 2025 podpisala dogovor o sodelovanju na področju aktivne politike zaposlovanja v policiji in promocije poklica policista. [↑](#footnote-ref-24)
25. Akt o notranji organizaciji, sistemizaciji, delovnih mestih in nazivih v Policiji (št. 0100-4/2018/1, 22. 6. 2018 z vsemi spremembami - čistopis akta, zadnja osvežitev 5. 5. 2025). [↑](#footnote-ref-25)
26. Usmeritev je bila naložena že v letu 2024 in ni bila realizirana. Nespoštovanje usmeritve predstavlja nesorazmerno veliko obremenitev za ministrstvo in druge državne organe. [↑](#footnote-ref-26)
27. Ukrep Digitalizacija notranje varnosti se izvaja v okviru Načrta za okrevanje in odpornost, ki med drugim obravnava tudi izzive javne uprave na področju digitalizacije. Načrt za okrevanje in odpornost je nacionalni program reform in naložb, s katerim želi država ublažiti gospodarske in socialne posledice pandemije covida-19 v Sloveniji. Z načrtovanimi ukrepi bo do leta 2026 podprla dolgoročno trajnostno rast in naslovila izzive zelenega ter digitalnega prehoda. Vir: https://www.gov.si/novice/2023-07-06-uspesno-crpamo-evropska-sredstva-digitalizacija-notranje-varnosti/ [↑](#footnote-ref-27)
28. TETRA – digitalno radijsko omrežje. [↑](#footnote-ref-28)
29. CEPIS – modernizacija računalniškega oblaka policije. [↑](#footnote-ref-29)
30. ABIS – sistem za avtomatsko prepoznavo obrazov. [↑](#footnote-ref-30)
31. Vlada je v veljavni Načrt razvojnih programov 2024-2027 uvrstila nov projekt 1714-24-0009 Informacijsko-telekomunikacijska infrastruktura. Namen projekta je učinkovito delovanje in upravljanje z informacijskim in telekomunikacijskim sistemom policije. Projekt obsega informacijsko in telekomunikacijsko strojno in programsko opremo ter potrebne storitve. Med drugim vključuje govorno omrežje policije, opremo za mobilno komuniciranje, informacijsko terminalno opremo, strežniško opremo, centralni policijski informacijski sistem, sistem za arhiviranje in varnostno kopiranje ter programsko opremo. [↑](#footnote-ref-31)
32. Zadnje veljavne usmeritve so bile določene z dokumentom Koncept izvajanja izravnalnih ukrepov v Republiki Sloveniji – usmeritve (dokument Policije, št. 225-36/2023/10 (2131-01), 23. 12. 2022). [↑](#footnote-ref-32)
33. Podobno že v Usmeritvah in obveznih navodilih za pripravo načrta dela policije v letu 2024, točka 6.6 (dokument MNZ, št. 007-267/2023/1 (141-02), 29. 9. 2023). [↑](#footnote-ref-33)
34. Gre za nedokončano usmeritev 6.3 v Usmeritvah in obveznih navodilih za pripravo načrta dela policije v letu 2024 (dokument MNZ, št. 007-350/2022/1 (141-02), 30. 9. 2022). [↑](#footnote-ref-34)
35. Vključno z nošenjem predpisanih pokrival, kot to določa 6. člen Pravilnika o policijski uniformi in nadomestilih (Uradni list RS, št. 14/14 in 26/19). [↑](#footnote-ref-35)